钦定古今图书集成/明伦汇编/官常典/第536卷 > 濮英
## 钦定古今图书集成/明伦汇编/官常典/第536卷 > 濮英

按《明外史》本传：“英，庐州人。初以勇力为百夫长，积功
至西安卫指挥。以军政不修，召还诘责，遣叶昇代之。
昇更言其贤，令还卫。洪武十九年，太祖命耿炳文选
陕西都司卫所卒备边，惟英所练称劲旅，加都督佥
事。明年，命率所部随大将军胜北征，抵金山，降纳哈
出，遂班师，而以英将奇兵三千人为殿，馀众窜匿者”
尚数十万。闻师旋，设伏于途，谋俟大军过窜取之，不
敢发。英后至，猝为所乘，急前击，斩数人，来者益众，冲
突不能出，马踣遂见执。敌既得英，思挟为质，英绝食
不言，乘间引佩刀剖腹死。定远侯王弼亦收降众，次
信州，为所袭，亡七百骑。初，帝闻捷，即驰谕胜，留兵五
万于大宁，防后患，散处其众沈阳、崖头间，与辽东军
参住耕牧。而胜以常茂惊溃敌众，惧不测，乃尽俘其
众，内徙子女辎重亘百馀里，《大宁》兵悉拔归，以孤军
殿，遂丧三千人。事闻，帝怒胜等调遣不如法，收大将
军印。录英死事，赠金山侯，谥“忠襄。”明年进赠乐浪公，
封其子玙为西凉侯，予世券